
І. ОБЩИ ПОЛОЖЕНИЯ

Чл. 1. С този правилник се уреждат организацията и ръководството на детската градина, условията и реда за приемане и отписване на децата от детска градина, спецификата в устройството и дейността на детската градина  и е съобразен с  изискванията и конкретните условия на работа в  ДГ №37“Пламъче“  и е разработен в съответствие със ЗПУО.
Чл. 2. ДГ № 37 „Пламъче” е общинско  детска градина. Финансира се от общински и държавен бюджет и ползва имот, който е публична общинска собственост.
Чл. 3. Обучението и възпитанието на децата в детското заведение се извършва на книжовен български език.
Чл. 4. Откриване, преобразуване и закриване на ДГ №37“Пламъче“се извършва със заповед на Кмета, след решение на Общински съвет.
Чл. 5. Откриване, преобразуване и закриване на групи в ДГ №37“Пламъче“се извършва със заповед на Директора.
Чл. 6. ДГ № 37 „Пламъче” осъществява своята дейност въз основа на принципа на автономията и в съответствие с нормативните актове като:
· притежава наименование, седалище, официален адрес
· собствен кръгъл печат
· БУЛСТАТ
· определя свои политики за развитието си в съответствие със законите в страната
· урежда процесите протичащи в детската градина с вътрешни правила и процедури.

ІІ. ОРГАНИ НА УПРАВЛЕНИЕ

Чл. 7. Директор. Основен ръководител на цялостната дейност на ДЗ;
· Директорът организира, ръководи и контролира учебно- възпитателния процес;
· Осигурява безопасни условия за възпитание, обучение и труд;
· Представлява ДЗ пред органи, организации и деца, сключва договори с юридически и физически лица по предмета на дейност, в съответствие с предоставените му правомощия;
· Разпорежда се с бюджетни средства;
· Сключва, изменя и прекратява трудовите договори с персонала на ДЗ по реда на КТ;
· Организира приема на деца, обучението и възпитанието, съгласно ДОС;
· Носи отговорност за правилното водене и съхраняване на документацията на ДЗ;
· Подписва и подпечатва документи и съхранява печата на ДГ;
1. прилага държавната политика в областта на предучилищното и училищното образование;
2. ръководи и отговаря за цялостната дейност на институцията;
3. планира, организира, контролира и отговаря за образователния процес, както и за придобиването на ключови компетентности от децата и учениците;
4. отговаря за спазването и прилагането на нормативната уредба, отнасяща се до предучилищното и училищното образование;
5. отговаря за разработването и изпълнението на училищните учебни планове и учебни програми;
6. отговаря за разработването и изпълнението на всички вътрешни за институцията документи - правилници, правила, стратегии, програми, планове, механизми и др.;
7. организира и ръководи самооценяването на детската градина или училището;
8. определя училищния план-прием и предлага за съгласуване и утвърждаване на държавния и допълнителния план-прием на учениците, организира и осъществява приемането на децата в подготвителни групи в детската градина или училището;
9. организира приемането или преместването на деца и ученици на местата, определени с училищния, с държавния и с допълнителния държавен план-прием;
10. организира и контролира дейности, свързани с обхващането и задържането на подлежащите на задължително обучение деца и/или ученици;
11. подписва документите за преместване на децата и учениците, за завършено задължително предучилищно образование, за завършен клас, за степен на образование, за професионална квалификация;
12. изготвя длъжностно разписание на персонала и утвърждава поименно разписание на длъжностите;
13. сключва, изменя и прекратява трудови договори с педагогическите специалисти и с непедагогическия персонал в институцията в съответствие с Кодекса на труда;
14. обявява свободните работни места в бюрото по труда, в Регионалното управление на образованието и в Информационната база данни за анализи и прогнози за кадрово обезпечаване на системата на предучилищното и училищното образование с педагогически специалисти до 3 работни дни от овакантяването или от откриването им;
15. управлява и развива ефективно персонала;	
16. осигурява условия за повишаването на квалификацията и за кариерното развитие на педагогическите специалисти;
17. утвърждава план за организирането, провеждането и отчитането на квалификацията съобразно стратегията за развитие на институцията;
18. организира атестирането на педагогическите специалисти;
19. отговаря за законосъобразното, целесъобразно, ефективно и прозрачно разходване на бюджетните средства, за което представя тримесечни отчети пред общото събрание на работниците и служителите и обществения съвет;
20. поощрява и награждава деца и ученици;
21. поощрява и награждава педагогически специалисти и непедагогически персонал;
22. налага санкции на ученици;
23. налага дисциплинарни наказания на педагогически специалисти и непедагогическия персонал;
24. отговаря за осигуряването на здравословна, безопасна и позитивна среда за обучение, възпитание и труд;
25. отговаря за законосъобразното и ефективното управление на ресурсите;
26. осъществява взаимодействие с родителите и представители на организации и общности;
27. взаимодейства със социалните партньори и заинтересовани страни;
28. представлява институцията пред администрации, органи, институции, организации и лица;
29. сключва договори с юридически и физически лица по предмета на дейност на образователната институция в съответствие с предоставените му правомощия;
30. контролира и отговаря за правилното водене, издаване и съхраняване на документите в институцията;
31. съхранява училищния печат и печата с изображение на държавния герб;
32. съдейства на компетентните контролни органи при извършване на проверки и организира и контролира изпълнението на препоръките и предписанията им;
33. съдейства на компетентните органи за установяване на нарушения по чл. 347 от Закона за предучилищното и училищното образование;
34. в изпълнение на правомощията си издава административни актове;
35. провежда или участва в изследователска дейност в областта на предучилищното и училищното образование.
36. Директорът на детската градина е председател на педагогическия съвет и осигурява изпълнение на решенията му.
Чл. 8.   Педагогически съвет. Специализиран орган за разглеждане и решаване на основни педагогически въпроси в ДГ № 37 е педагогическият съвет. Председател на педагогическия съвет е директорът на ДЗ.
Чл. 9. Педагогическият съвет включва  в състава си всички педагогически специалисти.
Чл.10. В заседанията на педагогическият съвет с право на съвещателен глас може да участват медицинските лица обслужващи ДГ №37 “Пламъче“.
Чл. 11. В заседанията на педагогическият съвет касаещи дейности по чл. 269 т. 1 от ЗПУО участват и членовете на обществения съвет към ДГ № 37.
Чл. 12. Педагогическият   съвет в ДГ №37:
· Приема стратегия за развитието на ДГ с приложени към нея план за действие и финансиране;
· Приема Програмна система за учебната година.
· Приема ПДДГ;
· Приема годишен план;
· Приема План за квалификация на педагогическите специалисти
· Приема учебни планове за индивидуална форма на обучение;
· Определя символи, знаци и ритуали, отличаващи ДГ №37“Пламъче“
Чл. 13. Педагогическият съвет в ДГ № 37 упражнява и други правомощия  свързани с предмета на дейността си - образование.
Чл. 14. Педагогическият съвет се свиква най-малко веднъж на два месеца от директора. 
Чл. 15. Извънредно заседание се свиква по писмено искане до директора на най-малко 1/3 от числения му състав. 
Чл. 16. Решенията се приемат с обикновено мнозинство при присъствието на не по-малко от 2/3 от числения му състав. 
Чл. 17. Решенията на педагогическия съвет могат да се отменят от самия съвет с квалифицирано мнозинство (2/3 от гласовете на присъстващите) 
Чл. 18. За всяко заседание на Педагогическия съвет се води протокол. Протоколът се води от секретар,  определен със заповед на директора.
Чл. 19. Педагогическият съвет няма право да обсъжда и взима решения, които противоречат на ЗПУО. 

ІІІ.  УЧАСТНИЦИ В ПРОЦЕСА НА ОБУЧЕНИЕ И ВЪЗПИТАНИЕ
ДЕЦА
Чл. 20.   Децата в детската градина се отглеждат, обучават и възпитават
при условия, които гарантират:
· Равни възможности за физическо, духовно и социално развитие;
· Техните права, свободи и сигурност;
· Зачитане достойнството им, уважение и любов към тях;
· Възпитаване в дух на разбирателство, мир, толерантност;
· Приобщаване към националните традиции и културни ценности.

ПЕДАГОГИЧЕСКИ СПЕЦИАЛИСТИ 

Чл. 21. Педагогическите специалисти  в детската градина организират и провеждат възпитанието и обучението на децата.
Чл. 22. Педагогическите специалисти имат следните права:
· Да бъдат зачитани правата и достойнството им;
· Да членуват в професионални организации и да взимат участие в работата на регионалните и националните им органи;
· Да дават мнения и прави предложения по дейностите на детската градина, по административните актове в системата на народната просвета;
· Да се обърнат към етичната комисия в ДГ №37 в случай на констатирани нарушения на Етичен кодекс към тях;
· Да определят методите и средствата за провеждане на образователния процес съобразно принципите и целите, определени в ЗПУО и Стратегията за развитие на ДГ;
· Да участват във формирането на политиките за развитие на детската градина;
· Да получават професионална подкрепа в процеса на изпълнение на служебните си задължения;
· Да повишават квалификацията си;
· Да бъдат поощрявани и награждавани.
Чл. 23. Педагогическите специалисти имат следните функции:
· Да изпълняват задълженията си определени в Кодекса на труда, в нормативните актове в системата на образованието и в длъжностната характеристика.
· Да изпълняват решенията на педагогическия съвет, както и препоръките на контролните органи на РУО и МОН.
· Да опазват живота и здравето на децата по време на образователно– възпитателния процес и на други дейности организирани от тях или от детската градина.
· Да не нарушават правата на децата, да не унижават личното им достойнство, да не прилагат форми на физическо или психическо насилие върху тях;
· Да осъществяват обучение и възпитание на децата  в съответствие с държавните образователни стандарти;
·  Да зачитат правата и достойнството и на другите участници в предучилищното образование и да сътрудничат и партнират със заинтересованите страни;
· Учителите са длъжни да имат поведение към родителите, което не провокира конфликти;
· Да поддържат и повишават квалификацията си съобразно политиките за  развитие на ДГ и специфичните потребности на децата, с които работят с цел подобряване качеството на образованието им.
· 1. планиране, организиране и провеждане на образователния процес, базиран върху придобиване на ключови компетентности от децата и учениците;
· 2. прилагане на ефективни образователни методи и подходи съобразно индивидуалните потребности на децата и учениците;
· 3. ефективно използване на дигиталните технологии;
· 4. оценяване напредъка на децата и учениците за придобиване на ключови компетентности;
· 5. анализиране на образователните резултати и формираните компетентности на децата и учениците;
· 6. обща и допълнителна подкрепа за личностно развитие на децата и учениците за пълноценно включване в образователната и социалната среда;
· 7. сътрудничество и взаимодействие с участниците в образователния процес и всички заинтересовани страни;
· 8. участие в провеждането на национално външно оценяване, държавни зрелостни изпити, задължителен държавен изпит или държавен изпит за придобиване на професионална квалификация и/или придобиване на правоспособност за професии, упражняването на които изисква такава;
· 9. разработване и изпълнение на проекти и програми;
· 10. участие в професионална мобилност и професионални общности;
· 11. разработване и изпълнение на стратегически документи, свързани с дейността на институцията;
· 12. опазване на живота и здравето на децата, включително и по време на организираните допълнителни дейности или занимания по интереси;
· 15. водене и съхраняване на задължителните документи;
· 16. провеждане на консултации с  родители;
· 17. създаване на училищна култура, ориентирана към толерантност, сътрудничество и взаимопомощ;
· 18. провеждане или участие в изследователска дейност в областта на предучилищното и училищното образование.
· "старши учител" освен горе изброените функции включва и допълнителни функции:
·  организиране и отчитане на вътрешно-институционалната квалификация;
·  анализиране на образователните резултати, придобитите компетентности и напредъка на децата по възрастови групи;
·  анализиране на образователните резултати, придобитите компетентности и напредъка на учениците по съответния учебен предмет или модул на ниво клас;
·  подпомагане на новоназначени учители и на стажант-учители;
·  подпомагане на лицата, заемащи длъжността "учител";
·  разработване на училищните учебни планове, учебни програми, иновативни и авторски програмни системи.
Чл. 24. На педагогическите специалисти се дължи почит и уважение от децата, родителите, административните органи и обществеността.
РОДИТЕЛИ
Чл. 25. Родителите са участници и партньори в предучилищното образование заедно с децата, директора, педагогическите специалисти и помощник- възпитателите в ДГ №37.
Чл. 26. Родителите имат следните права :
· Да изискват и получават информация за развитието, възпитанието и здравословното състояние на детето, както и  информация за  познавателните книжки и помагала, които подпомагат възпитателно-образователната работа в детската градина;
· Да получават обективна периодична информация за психо-социалното и емоционалното поведение на детето  и за резултатите от педагогическата дейност  и обучение;
· Да участват в избирането на родителски актив в групите, да членуват в Обществен съвет и в утвърждаването на техните решения;
· Да правят предложение пред тях за подобряване  на материалната база и взаимодействието със социално-педагогическите фактори.
· Да оказват  помощ и съдействие съобразно възможностите си за подобряването на материалната база  и възпитателно-образователния процес в детската градина;
· Да бъдат изслушвани от ръководството и учителите в детската градина.
· Да  водят и вземат си от ДГ в удобен за тях час, но не по-късно от 09:00ч. сутрин /ако са упоменали това предварително по телефон или с декларация/ и 19:00ч. вечер., както и да упълномощят  лица, които имат право вземат децата им от ДГ.
Чл. 27. Родителите имат следните задължения:
· Да подготвят детето си за постъпване в детска градина. Необходимо е детето да има елементарни навици за самообслужване /обличане, събличане, хранене, ходене до тоалетната и др./, за да се организира безболезнен преход за детето от семейната среда към детската градина;
· Да водят децата си  от 07:00 до 08:15ч. и  ги взимат  в рамките на работното време на ДГ с деца – до 19.00ч. от групата.
· Да предават децата лично на учителките/в период на епидемиологична обстановка в страната-децата се приемат от медицинско лице и помощник-възпитател и се предават от помощник-възпитател на родител/, в групата като осъществяват личен контакт с тях при водене и вземане на децата си от ДГ №37.
· Да водят децата си в добро здравословно състояние и с добра лична хигиена, в противен случай се връщат от мед. сестра;
· Да осигуряват присъствието  на децата си в заниманията на Подготвителните групи, подлежащи на задължителна подготовка три години преди постъпването им в първи клас;
· Да изслушват професионалните  съвети и препоръки на учителите и директора, които имат пряка работа, наблюдение и оценка на детето;
· Да се явяват в детската градина, когато важни причини налагат това и бъдат поканени от  учителите по групи или директора;
· Да следят редовно информацията, касаеща възпитателно-образователния процес и  организацията на работа в детската градина;
· През летния период задължително осигуряват лятна шапка на детето си с цел недопускане на топлинен удар и чехли, подходящи за ползване от децата при измиване на краката им след престой навън;
· Не се допуска престой на децата по време на игра с чехли и джапанки поради възможност от контузии и травми;
· Да контролират детето си да не внася в детската градина храна, лекарства ненужни и опасни предмети;
·  Да опазват дворните съоръжения и хигиената в ДГ №37. При нужда оказват помощ за ремонт и облагородяване  на двора на ДГ;
· Своевременно да уведомяват учителите при възникнало остро заразно заболяване, при отсъствие на детето, както и преди завръщането му в детската градина;
· Да зачитат достойнството и авторитета на персонала в детската градина и не уронват престижа и доброто му име.

III. ПРАВИЛА ПРИ ЕПИДЕМИЧНА ОБСТАНОВКА

Чл.27 а.
1.най-късно два работи дни преди планираното посещение да уведомят директора  или учителите на групи за датата, на която детето ще започне да посещава детска градина, за периода (седмица/месец) на планираното посещение и за продължителността на дневния му престой;  
2.да декларират обстоятелството, че не им е известно детето да е било в контакт със заразно болни и нямат признаци на болест през последните 14 дни. В декларацията родителите посочват, че са запознати и солидарно отговорни за спазването на правилата на работа на детската градина; 
3. да не използват градски транспорт за придвижване до детската градина и обратно винаги, когато това е възможно; 
4.да водят детето си на детска градина  и да го вземат при стриктно спазване на графика, за да се предотврати струпване, като изчакат на нужното разстояние; 
5. да се запознаят с предоставените им от детската градина полезни препоръки и да подкрепят усилията на институцията за спазване на правила, хигиена и психично здраве по време на реадаптацията на детето им; 
6. да измерват всяка сутрин температурата на децата си и да не ги водят на детска градина , когато забележат признаци на заболяване и/или измерят температура по-висока от 37,3 градуса
7.да организират незабавното вземане на детето в случаите, когато бъдат уведомени от медицинското лице в детската градина, че то проявява признаци на заболяване; 
8.да придружават детето само до мястото за прием, без да влизат в сградата на детската градина, освен ако не бъдат помолени за това, но в тези случай стриктно спазват изискванията за хигиена на ръцете, дихателен етикет и физическа дистанция; 
Чл. 28. Родителите се запознават с Правилника и го удостоверяват с подпис

ІV. ОРГАНИЗАЦИЯ НА ДЕЙНОСТИТЕ В ДГ №37“ПЛАМЪЧЕ“

Чл. 29. ДГ №37“ Пламъче“ извършва  дейността си при петдневна работна седмица 
Чл. 30. ДГ №37 “Пламъче“ осигурява  възпитание, обучение, социализация и отглеждане на децата при  целодневна организация, в рамките на 12 астрономически часа през учебната година.
Чл. 31. Началният час на сутрешен прием на децата при условията на чл. 15 е 7.00ч., а крайния час на изпращане на децата е 19.00ч.
Чл. 32. Към ДГ №37 могат да се организират полудневни или сезонни групи за деца от предучилищна възраст.


V. ПРИЕМАНЕ И ОТПИСВАНЕ НА ДЕЦА. ЕЖЕДНЕВЕН ПРИЕМ. 
Приемане и отписване на деца.
Чл. 33.  В ДГ 37 ”Пламъче” деца се приемат целогодишно чрез електронен регистър по желание на родителите и при наличие на свободни места, при спазване правилата за прием, утвърдени от Община Варна.
Чл. 34. В случаите, когато  Електронния регистър не функционира, децата се приемат по ред определен във „ Вътрешни  правила за прием в ДГ 37“
Чл. 35. Подготовката  на децата за училище три години преди постъпването им в първи клас е задължителна и се извършва в подготвителни групи към детските градини, или училищата, по избор на родителите/ Чл. 8, aл.1  и 3 от ЗПУО
Чл. 36. Децата могат да отсъстват от ДГ по семейни или здравословни причини.
Чл. 37. При отсъствие на детето по семейни причини за период по-малък от един календарен месец, родителите попълват предварително заявление по образец в групата.
Чл. 38. При отсъствие на детето по семейни причини за период по-дълъг от един календарен месец, родителите са длъжни да подадат предварително писмено заявление  до Директора в свободен текст.
Чл. 39. В подготвителните групи се допуска отсъствие само по уважителни причини. По смисъла на чл.17, ал.5 от Допълнителните разпоредби на ППЗСПД такива са налице, ако:
· За отсъствията е представена медицинска бележка, документ от спортния клуб, в който детето членува, документ от ръководителя на танцова, музикална или друг вид художествено- артистична формация/ група, в която детето участва;
· Отсъствията са до 15 дни за периода 15.09.- 31.05. със заявление от родителя;
· Отсъствията са за периода от 01.06.- 14.09 и по време на официалните ваканции за учениците в училищата.
Чл. 40. Преместването на деца от подготвителна група в детската градина в друга детска градина или подготвителен клас към училище се извършва с издаване на удостоверение за преместване.
Чл. 41. На децата, завършили подготвителна група се издава удостоверение за училищна готовност.  
Чл. 42. Заявленията за І възрастова група се подават в срокове, определени в Правилата за прием от Община  Варна в текущата календарна година. 
Чл. 43. Списъците на приетите деца се обявяват в края на всяко едно от класиранията. При подаване на заявлението се издава пореден Вх. номер от електронната система.
Чл. 44. Децата се отписват от ДЗ:
· По желание на родителите;
· При постъпване в І- ви клас/към 31май, с удостоверение за завършена подготвителна група, издадено от директора, в което задължително е вписано нивото на готовност за І клас;
· При продължително отсъствие/повече от 30 дни/ без това да е разрешено от директора и без медицински документ за продължително лечение.
· При неизпълнение задълженията, установени в Правилника за дейността на детската градина и допълнителните разпоредби на ръководните органи;

Ежедневен прием и предаване на децата.

Чл. 45. В ДГ се водят само здрави деца. Приемането и предаването на децата се извършва в съответните възрастови групи. С оглед спазването на изискванията  на РЗИ и МВР не се допуска влизането на родители и външни лица в помещенията на детската градина. Изключение се прави единствено при посещение на открити  моменти, родителски срещи, съвместни празници и др., за които към родителите се отправя покана.
Чл. 46. Децата се приемат сутрин от 07.00 до 08.15 часа. По желание на родителите, заявено в писмен вид до директора и със знанието на учителите в съответната група, децата могат да се приемат в удобен за родителите по-късен час. В тези случаи да се има предвид, че учителят в уговорения ден или срок след 08.30ч отбелязва присъствие на детето в дневника и требвателната книга за храна, а родителят ако не доведе детето си, поема  своята отговорност за всичко произтичащо от тези му действия.
Чл. 47. Учителите приемат и предават деца единствено от и на родителите./в случаи на пред или епидемична обстановка-децата се предават от и на пом.възпитателите, дежурни на смяна/. Не се допуска предаване на децата на по-големи непълнолетни братя, сестри, роднини и познати, освен при наличие на писмено заявление от съответния родител, с всички данни на пълнолетното лице, което ще вземе детето от детска градина.                                       
Чл. 48. Забранено е приемането и предаването на децата през оградата на детското заведение.
Чл. 49. При промяна в семейното положение /развод, сключване на последващ брак и др./, родителите в писмен вид уведомяват директора и учителите на своето дете. Уведомителното писмо да се придружи с документи /бракоразводни решения, акт за граждански брак и др./, за да се удостовери кой от родителите има или няма право да взима детето от детска градина. Персоналът в детското заведение не е арбитър в семейни спорове, както и не се допуска да бъде въвлечен в проблеми, чийто разрешаване не влиза в длъжностната му характеристика. 
Чл. 50. При необходимост/намаляване списъчния състав на децата/, в детската градина се сформират сборни групи/в условията на епидемична обстановка само от една възрастова група/.
Чл. 51. Директорът или заместващото го лице сформират сборни групи по ред определен в „Правила за оптимизация на дейността на  ДГ №37„Пламъче“при намаляване на общата посещаемост на децата и лятна организация на работа „.
Чл. 52. След издаване на дете от учител/или пом.възпитател на родител, родителят е задължен да напусне детската градина и дворното й пространство. Не се допуска застояване на родител и дете, или група от родители и деца на площадките и зелените площи в двора на детското заведение, с оглед безопасността на останалите деца, опазване на зелените насаждения и дворните съоръжения.
Чл. 53. След приключване на работното време на детската градина, непотърсени и невзети деца се предават от учителите в РУ на МВР. За случая, съответния учител уведомява в устен и писмен вид директора на детското заведение.
Чл. 54. При промяна на местоживеене, работно място, домашен и служебен телефон и др., родителите са длъжни да уведомят учителите на своето дете.
Чл. 55. Не се допуска предаване на дете на родител в нетрезво състояние.
Чл. 56. Не се допуска внасянето и ползването на мобилен телефон от децата.


VI. ВЪЗПИТАТЕЛНО- ОБРАЗОВАТЕЛНА ДЕЙНОСТ

Чл. 66. ДГ№37  като част от системата на образованието, осигурява възпитание и обучение на децата съгласно ЗПУО и подзаконовите нормативни документи.
Чл. 67. Възпитателно–образователният процес в ДГ №37 е подчинен на прилагане на Програмна система, която е част от Стратегията за развитие на ДГ №37“Пламъче“.
Чл. 68. Възпитателно–образователният процес в ДГ №37 се организира в учебна година по реда на чл. 11,12,13 от Наредба 5/03.06.2016г. за предучилищното образование.
Чл. 69. Подготовката на децата за училище три години преди постъпването им в първи клас е задължителна и се извършва в подготвителни групи към ДГ №37.
Чл. 70. Подготвителните групи в ДГ №37 „Пламъче” се сформират самостоятелно с деца, навършили четири, пет и шест години.
Чл. 71. В подготвителна група – 6 годишни може да постъпят по желание на родителите/настойниците и деца на 5 години при условие, че родителите/настойниците са подписали декларация, че детето ще постъпи в I клас на 6 години и при наличие на свободни места в групата.
Чл. 72. Децата подлежащи за задължително обучение в подготвителна група се записват в електронна книга за подлежащите за задължително обучение.
Чл. 73. Децата от ПГ могат да се преместват в друга ПГ  към детска градина или училище, като преместването се извършва след издаване на  удостоверение за преместване.
Чл. 74. Компетентностите по Държавните образователни стандарти  във всички възрастови групи се формират  чрез  организиране на основни и допълнителни форми на педагогическo взаимодействие.
Чл. 75. Постиженията на детето в хода на предучилищното образование се отразяват в  детско портфолио. Портфолиото може да бъде на хартиен или електронен носител.
Чл. 76. Портфолиото се води от учителите в съответната група.
Чл. 77. Портфилиото съдържа индивидулните постижения на детето  по образователни направления  в началото и в края за всяка учебна година.
Чл. 78. В края на предучилищното образование портфолиото се предава на родителите.
Чл. 79. Децата от всички групи ползват безплатно комплект познавателни книжки по образователните направления .
Чл. 80. ДГ №37 предоставя обща и допълнителна подкрепа за личностно развитие на децата, която осигурява подходяща физическа, психологическа и социална среда за развиване на способностите и уменията им.
Чл. 82. Допълнителната подкрепа за личностно развитие се предоставя на деца ,които са :
· със специални образователни потребности;
· в риск;
· с изявени дарби;
· с хронични заболявания.
Чл. 83. Подкрепата за личностно развитие се прилага в съответствие с индивидуалните образователни потребности на всяко дете
Чл. 84. Видът и формите на обучение, както и конкретните дейности за допълнителната подкрепа за личностно развитие се определят с план за подкрепа на детето. Планът за подкрепа за децата  определя и часовете за ресурсно подпомагане.
Чл. 85. Допълнителната подкрепа се предоставя въз основа на оценката на индивидуалните потребности, която се извършва от екип за подкрепа за личностно развитие в детската градина.

VII. ПРАВИЛА КЪМ ОРГАНИЗАЦИЯ НА ДЕЙНОСТИТЕ В ДЕТСКАТА ГРАДИНА В УСЛОВИЯТА НА ЕПИДЕМИЧНА ОБСТАНОВКА
Чл.86 Педагогическо взаимодействие с децата по време на епидемична обстановка
· Организацията на педагогическото взаимодействие е съобразена с тази за
учебно време и се провежда предимно на открито, като за децата се
организират игри и педагогически ситуации, които да осигуряват
необходимата позитивна емоционална среда и знания по образователни
направления.
С децата, се акцентува ежедневно върху:
• изграждане на навици за здравословен начин на живот и усвояване нсоциални умения,
• въвеждане на нови ритуали за посрещане и поздрав без да се допускат
прегръдки и близки контакти;
• дейности за обща и/или допълнителна подкрепа, включително за децата
със СОП.
• разяснение на ситуацията и на правилата за лична хигиена, значимостта
от тяхното спазване ;
• организиране на допълнителни форми/дейности за физическа активност
на децата
• включване на децата в игри и дейности, които да подкрепят
емоционалното им развитие и преодоляване на тревожността им,
свързана с извънредната ситуация;
При съобразяване с климатичните условия (когато не вали) децата остават
максимално навън за провеждане на педагогически ситуации. Когато това е
възможно, храненето на децата също се организира и осъществява на
открито.

VIII. ПРАВИЛА ЗА ЛЯТНА ОРГАНИЗАЦИЯ НА РАБОТА В ДГ

Чл. 87. През летния период детското заведение работи със сборни групи.
· Учителите по групи  правят писмено проучване за присъствието или отсъствието на детето през летните месеци- юни, юли и август;
· Родителите подават писмено заявление до директора за присъствие или отсъствие на детето си през летните месеци- юни, юли и август, като същото се входира и резюлира от директора на ДГ;
· Директора разпределя  децата, записани за посещение за летния период, като своевременно информира родителите/чрез учителите на групата/ за групата, в която ще бъде детето и персоналът, който ще работи там.   

IX. МЕДИЦИНСКО ОБСУЖВАНЕ

Чл.88. Контролът по здравеопазването се осъществява от
медицинската сестра, отговаряща за организацията и дейността на групите
към детското заведение.
 Чл.89. Медицинската сестра към детското заведение осъществяват
задължително следните дейности:
 1.Провеждане на профилактични дейности за предотвратяване или
ограничаване на рисковите фактори в ДГ37 „Пламъче“.
 2.Организиране и участие в регионални, национални и международни
програми свързани с профилактиката и промоцията на здравето на децата.
 3.Организиране и провеждане на програми за здравното образование на
децата, педагогическия и непедагогически персонал.
 4.Наблюдение на физическото развитие и определяне на физическата
дееспособност на децата.
5.Регистриране на здравното и имунизационно състояние на децата в
Здравно-профилактичната карта и здравния журнал въз основа на данните
получени от личния лекар на детето.
 6.Участие в подготовката, подбора и провеждането на различните форми
на отдих, туризъм и обучение на децата.
 7.Организиране и провеждане на профилактични и противоепидемични
дейности за предотвратяването, възникването и ограничаване разпространението на заразни и паразитни детски заболявания.
 8.Водене и съхраняване на документацията в здравния кабинет – Наредба
3 чл.7.
Чл.90. При приемане на деца в ДГ37 „Пламъче“ медицинската сестра
изисква предоставяне на талон за здравословното и имунизационно
състояние на детето, издадена не по – рано от 3 дни преди постъпване в
детското заведение – Наредба 3 , чл.4
 Чл.91. При отсъствие на дете от ДГ повече от два месеца, родителите представят :
-еднократен отрицателен резултат за чревни паразити съгласно Наредба 
№5/2006г. за диагностика, профилактика и контрол на местните паразитози; 
-при отсъствие на детето за повече от 10 дни се представя медицинска бележка от личния лекар за липсата на контакт със заразно болен;
 91.1. При възстановяване на посещение в условията на Covid-19, се
изисква изследване за паразитология на детето.
 Чл.92. Медицинската сестра вписва в здравно профилактичната карта
на детето данни относно:
 1.Извършените от личния лекар имунизации съгласно имунизационния
календар на Република България.
 2.Резултатите от проведените профилактични прегледи –Наредба 3 чл.9
ал.1 т.1.
 Чл 93. При съмнение за инфекциозно заболяване, паразити на дете
медицинският специалист уведомява родител и личния лекар. 
Детето се отстранява в „Изолатор” до пристигане на родител.
Медицинският специалист поддържа постоянна връзка с административното ръководство на ДГ и членовете на Педаготгическия съвет
– Наредба №3 на МЗ- чл.13.
 ал.1 В случай, че не се осъществи връзка с член на семейството,
директорът сигнализира отдел „Закрила на детето” за безотговорно
отношение на родителите към здравето на детето.
ал.2. В случай на симптоми в условията на епидемиологична
обстановка, детето се изолира с маска, в изолатор и незабавно се търси
родител. Завръщането става след документ за здравословно състояние от
личен лекар
 Чл.94. Всяка учебна година медицинският специалист съвместно с
центъра по спешна медицинска помощ осигурява нагледна информация за
спешните състояния и правилата на действие. 
При възникване на такива, поставя материалите на видно място в групите на ДГ, участва в квалификационна дейност и обучава персонала за оказване на първа помощ – Наредба№ 3, чл.14.

X. ХРАНЕНЕ

Чл. 95. Организацията на детското хранене в ДГ № 37 се осъществява при спазаване на:
•  Закон за храните и подзаконовите нормативни разпоредби;
•   Рецептурник за приготвяне на храна за съответната възрастова група.
Чл. 96. Хранителният режим на децата в детското заведение е четирикратен и включва сутрешна закуска, обяд, следобедна закуска и една подкрепителна закуска в 10.00ч.
· в два дни от седмицата  на децата се предоставят плодове или зеленчуци и млечни продукти по схема „Учлищен плод“ и „Училищно мляко“, които приемат в 10.00 часа, съобразено с провеждането на педагогически ситуации и режимни моменти.
Чл. 97. Храната се приготвя в кухненски блок на ДГ №37, по предварително изготвени седмични менюта, разработени  от технолог на ОП“УСХ“ЕАД.
Чл. 94. За деца с диагностицирани заболявания се осигурява диетично хранене в съответствие с индивидуалните особености.
Чл. 98. Требването на децата  за храна се извършва всеки ден до 08:30ч. 
Чл. 99. Готовата храна се взима от кухнята при спазване на изготвения от Директора график по часове  и спазване изискванията на РЗИ за използване от помощник възпитателите на предпазни маски и ръкавици.
Чл. 100. Готовата храна се разпределя на децата в групите от пом. възпитателите при спазване на всички  норми  за  количество,  хигиена  и  култура  на  хранене.  Храната се сервира за консумация в индивидуални съдове.
Чл. 101.  От храната ежедневно се отделят проби, които се съхраняват в продължение на 48 часа при температура 0 - 4 градуса, съгласно изискванията на нормативните документи по Закона за храните. Пробите от петъчното меню се съхраняват до понеделник на обяд.
Чл. 102. Работещите в ДГ №37 нямат право да консумират от готовата храна ,предназначена за децата в групите, освен в случаите когато са се заявили като столуващи и са  заплатили стойността на купона. Заявяването става след  предварително требване на столуващия при ЗАТС.
Чл. 103. Контрол върху количеството и качеството на готовата храна се извършва от Директора, ЗАТС,  както и от медицинската сестра.

ХI. СИГУРНОСТ И БЕЗОПАСНОСТ
Чл. 104. В ДГ№37 са осигурени следните мерки за безопасност:
· контролиран достъп в сградата;
· СОТ;
· видеонаблюдение
Чл. 105.  Пропусквателният режим в ДГ № 37   се организира на основание МПС № 255/30.06.1995г. на МОН за недопускане извършване на терористични действия, отвличания и други тежки престъпления в учебни заведения, за осиryряване безопасност на децата при престоя им в детската градина, както за опазване и съхраняване на базата и имуществото и е указан в инструкция пропусквателния режим  в ДГ, която е неразделна част от ПДДГ.
Чл. 106. Влизането и напускането на ДГ №37  се извършва само през централен вход  чрез ползване на инсталирана система за контролиран достъп.
Чл. 107. По време на дежурството за пропусквателен режим, дежурните лица изпълняват следните задължения: 
-  Пропускат в детското заведение само децата.
- Пропускат непознати външни лица след представяне на  информация при кого отиват. Дежурният е длъжен да провери и потвърди причината за посещението и придружи лицето до съответния кабинет. 
Чл. 108. В часовете от 8.30 - 16.00 часа централния вход е заключен. 
 Централният  вход се охранява както следва:
От   6.30 -7.00 часа – помощник – възпитатели
От  7.00 – 8.30 часа – огняр/ работник - поддръжка
От 8.30 - 16.00 часа - ЗАТС
От  16.00 - 19.00 часа –  огняр/ работник - поддръжката
Чл.109. При отсъствие на някой от горепосочените лица, дежурството се поема от или от медицинската сестра, или от помощник-възпитател, като ЗАТС  се задължава да ги информира предварително и да организира гъвкав пропусквателен режим. 
Чл. 110. При внасяне на обемни предмети, дежурните имат право да проверяват личния багаж на неработещите в детското заведение  и посетителите. 
Чл. 111. Външните  посетители  се регистрират в „Дневник за външни посетители“.
Чл. 112. Строго се забранява:
· Да се оставят деца да идват сами в ДГ №37”Пламъче” или да си отиват без придружител;
· Да се вземат деца от чужди лица без изрично писмено заявление от страна на родителите;
· Родителите да изпращат непълнолетни деца да вземат деца от ДГ.
· Да се вземат децата от ДГ без да се установи личен контакт с учителката/в условията на епидемиологична обстановка-децата се приемат от медицинско лице и помощник-възпитател и се предават от помощник-възпитател на родител/ ;
· Да се носят съдове с питейна вода,  лекарства, скъпо струващи или опасни предмети.



ХІI. СЪТРУДНИЧЕСТВО И ВЗАИМОДЕЙСТВИЕ С РОДИТЕЛИ 
Чл. 113. Сътрудничеството и взаимодействието между родителите и детската градина се осъществяват чрез организиране и провеждане на следните форми на взаимодействие:
· Родителски срещи;
· Индивидуални  консултации  с родителите;
· Педагогическа лектории и тренинги;
· Открити дни в детската градина;
· Родителски кътове;
· Съвместни организационни форми;
· Анкети;
· Информация в сайт на ДГ №37: http://www.plamache37.com/
Чл. 114. От провежданите форми   се води протокол от  учител на групата и родителите се вписват в присъствен лист. Протоколът се представя за подпис на председателя на родителския  актив или на негов член .
Чл. 115. Учителите от всяка възрастова група разработват преди началото на учебната година план за взаимодействие с родителите, който се утвърждава от директора и родителите се запознават с него.
Чл. 116. В началото на всяка учебната година, но не по-късно от 30.09 във всяка група се свиква родителска среща, на която:
· родителите се запознават с настоящия правилник и с други вътрешни документи срещу подпис; 
· подписват декларация за упълномощаване на лица, които имат право да вземат децата им от ДГ №37;
· актуализират данни за адрес,телефони за контакт с тях;
· избират родителски актив.
Чл. 117. Родителският актив се състои от трима членове, от които един председател и двама членове и има функцията да подпомага организационната дейност на учителите в групата.
Чл. 118. Директорът свиква текущи  срещи с членовете на родителските активи и присъства при необходимост на родителски срещи организирани между учители и родители в различните възрастови групи, провежда индивидуални консултации с родители при възникнал казус.
Чл. 119. На сайта на ДГ № 37: http://www.plamache37.com/ се публикуват важни съобщения, свързани с работата на детското заведение.

ХІІI. ФИНАНСИРАНЕ

Чл.120. ДГ №37 прилага система на делегиран бюджет, която дава право на директора на ДГ:
· на второстепенен разпоредител с бюджет;
· да извършва компенсирани промени по плана на приходите и разходите, в т.ч. между дейности, като уведомява за това първостепенния разпоредител с бюджет;
· да се разпорежда със средствата на ДГ №37;
· да определя числеността на персонала, индивидуалните възнаграждения, преподавателската натовареност и броя на групите както и броя на децата в тях съобразно утвърдения бюджет на ДГ №37 и нормите, определени в подзаконовите нормативни актове, като осигурява прилагането на стратегията за развитие на детската градина
Чл.121. ДГ №37 публикува на интернет страницата си утвърдения си бюджет и отчета за изпълнението му.
Чл. 122. Директорът представя на обществения съвет и пред общото събрание на работниците и служителите тримесечни отчети за изпълнението на бюджета на детската градина в срок до края на месеца, следващ съответното тримесечие.
Чл. 123. ДГ №37 приема дарения по ред регламентиран във „Вътрешни правила за приемане на дарения“.
Чл.124. Предоставянето на дарения  от родители става само след доброволно решение на същите.

ХІV. ПРЕХОДНИ И ЗАКЛЮЧИТЕЛНИ РАЗПОРЕДБИ

Чл.125. Настоящият правилник и инструкция за пропусквателния режим в ДГ се приема на Педагогически съвет и влиза в сила от датата на приемането му.
Чл. 126. С настоящия Правилник се запознават срещу подпис всички служители на ДГ №37 и родители, като същите са задължени да го спазват.
Чл.127. Правилникът се съхранява на хартиен носител в кабинет на Директора и се публикува в PDFформат на адрес  http://www.plamache37.com/ документи.

